અનુભવ કહે છે કે, બોલિવૂડમાં કોઈ ફિલ્મ રજૂ થવા જઈ રહી હોય ત્યારે તેની વાર્તાને લઈને નિતનવા પ્રચારનાં ગતકડાં માર્કેટમાં તરતાં મુકી દેવામાં આવે છે. ક્રિશનો હેન્ડબેલ્ટ, રા.વનની વીડિયો ગેમ, સુલતાનની રેસલિંગની ગેમ, પેડમેનની ચેલેન્જ અને તેના ખાસ હેશટેગ વગેરે કેટલાંક ઉદાહરણો ગણી શકાય. આવું જ વધુ એક ઉદાહરણ રાની મુખરજીની આગામી ફિલ્મ ‘હિચકી’ને લઈને સામે આવ્યું છે. ફિલ્મની એક પ્રેસ કોન્ફરન્સ દરમિયાન રાનીએ ખુલાસો કર્યો કે પોતે ઘણા વર્ષો સુધી હકલાવાની સમસ્યાનો સામનો કરી ચૂકી છે. રાનીએ આ સમાચાર બરાબર એવા ટાણે આપ્યા છે જ્યારે તેની ફિલ્મ ‘હિચકી’ રિલીઝ થવા માટે તૈયાર છે. અત્યાર સુધી કોઈને પણ ખ્યાલ નહોતો કે રાની આવી કોઈ સમસ્યાનો સામનો કરી રહી છે. હા, રિતિક રોશન પોતે આ હકલાવાની સમસ્યામાંથી ભારે મહેનત કર્યા બાદ છૂટ્યો છે તે વાત જાણીતી છે, પણ રાની વિશે આવું માનવા ભાગ્યે જ કોઈ તૈયાર થાય. આવી સ્થિતિમાં પહેલી નજરે આખો મામલો માર્કેટિંગ ગિમિક હોય તેમ લાગી રહ્યું છે. જોકે આપણને એ બહાને હકલાવાની સમસ્યા વિશે વાત કરવાનો મોકો જરૃર મળ્યો છે.